b'\n_START_ARTICLE_\nRudolfas fon Trautfeteris\n_START_PARAGRAPH_\nRudolfas fon Trautfeteris (vok. Rudolf von Trautvetter; rus. \xd0\xa0\xd1\x83\xd0\xb4\xd0\xbe\xd0\xbb\xd1\x8c\xd1\x84 \xd0\x93\xd1\x83\xd0\xb3\xd0\xbe\xd0\xb2\xd0\xb8\xd1\x87 \xd1\x84\xd0\xbe\xd0\xbd \xd0\xa2\xd1\x80\xd0\xb0\xd1\x83\xd1\x82\xd1\x84\xd0\xb5\xd1\x82\xd1\x82\xd0\xb5\xd1\x80; 1846\xc2\xa0m. baland\xc5\xbeio 7 d. Kijeve, Kijevo gubernija\xc2\xa0\xe2\x80\x93 1910\xc2\xa0m. gruod\xc5\xbeio 6 d. Elniakampyje, Vilniaus gubernija)\xc2\xa0\xe2\x80\x93 i\xc5\xa1 Baltijos vokie\xc4\x8di\xc5\xb3 kil\xc4\x99s Rusijos imperijos mokslininkas ir valdininkas.\n_START_SECTION_\nBiografija\n_START_PARAGRAPH_\nGim\xc4\x97 \xc5\xbeinomo Rusijos imperijos pedagogo ir administratoriaus Hugo fon Trautfeterio \xc5\xa1eimoje, kartu su broliu, b\xc5\xabsimu Var\xc5\xa1uvos universiteto medicinos profesoriumi, Ernstu Dagobertu (1840\xe2\x80\x931918) vaikyst\xc4\x99 praleido ukrainie\xc4\x8di\xc5\xb3 Rovn\xc4\x97s ir Podol\xc4\x97s Kameneco miestuose. Lank\xc4\x97 mokyklas Podol\xc4\x97s Kamenece ir Nemirove, 1864 m. Vilniuje aukso medaliu baig\xc4\x97 Pirm\xc4\x85j\xc4\x85 miesto gimnazij\xc4\x85. 1864\xe2\x80\x931866 m. Sankt Peterburgo universitete studijavo matematik\xc4\x85, o 1866\xe2\x80\x931873 m. Tartu universitete \xe2\x80\x93 fizik\xc4\x85._NEWLINE_1874\xe2\x80\x931875 m. dirbo mokytoju Valkos gimnazijoje. 1875\xe2\x80\x931877 m. buvo Sankt Peterburgo Vyriausiosios fizikin\xc4\x97s observatorijos, tyrusios meteorologinius rei\xc5\xa1kinius ir atmosferos fizik\xc4\x85, asistentu. 1877\xe2\x80\x931879 m. Pavlovsko mieste dirbo vyresniuoju bendradarbiu Magnetin\xc4\x97s ir meteorologin\xc4\x97s observatorijoje. 1879 m. buvo paskirtas \xc5\xa1ios mokslo \xc4\xafstaigos direktoriumi, pareigose i\xc5\xa1buvo penkis metus. 1881 m. ved\xc4\x97 Klar\xc4\x85 fon Fus. 1884\xe2\x80\x931890 m. R. fon Trautfeteris tarnavo  Rusijos imperijos Netiesiogini\xc5\xb3 mokes\xc4\x8di\xc5\xb3 departamento Technikos komitete, kartu \xc4\xaf\xc4\x97jo \xc4\xaf \xc5\xa1io Departamento valdybos sud\xc4\x97t\xc4\xaf. Priklaus\xc4\x97 Rusijos chemik\xc5\xb3 ir fizik\xc5\xb3 bei Imperatori\xc5\xa1kai Rusijos geograf\xc5\xb3 draugijoms. _NEWLINE_I\xc5\xa1\xc4\x97j\xc4\x99s \xc4\xaf u\xc5\xbetarnaut\xc4\x85 poils\xc4\xaf, apsigyveno t\xc4\x97vo valdytame dvare Elniakampyje, kur ir mir\xc4\x97. Buvo palaidotas Trautfeteri\xc5\xb3 gimin\xc4\x97s koply\xc4\x8dioje, Antrojo pasaulinio karo metais palaikai perkelti \xc4\xaf Vokietij\xc4\x85.'